ประกาศสถาปนา

ประกาศสถาปนา 

ประกาศสถาปนา[๑]

ภูมิพลอดุลยเดช ป.ร.

พระบาทสมเด็จพระปรมินทรมหาภูมิพลอดุลยเดช
มหิตลาธิเบศรรามาธิบดี จักรีนฤบดินทร สยามินทราธิราชบรมนาถบพิตร

มีพระบรมราชโองการโปรดเกล้าโปรดกระหม่อมให้ประกาศว่า
โดยที่ทรงพระราชดำริว่า สมเด็จพระเจ้าลูกเธอ เจ้าฟ้าสิรินธรเทพรัตนสุดา
ทรงได้รับความสำเร็จในการศึกษาอย่างงดงาม
และได้ทรงบำเพ็ญพระองค์ให้เป็นประโยชน์แก่ชาติบ้านเมืองเป็นอเนกปริยาย เบื้องต้น
ได้ทรงศึกษาที่โรงเรียนจิตรลดา ทรงสำเร็จการศึกษา สอบไล่ได้คะแนนเป็นที่ ๑
ของประเทศไทย ทั้งประโยคประถมศึกษา และประโยคมัธยมศึกษา แผนกศิลปะ
ต่อมาทรงสอบคัดเลือกได้เข้าศึกษาต่อในคณะอักษรศาสตร์ จุฬาลงกรณมหาวิทยาลัย
โดยที่ทรงพระวิริยะอุตสาหะและพระปรีชาสามารถในการศึกษาเล่าเรียน
จึงทรงสอบไล่ได้เป็นที่ ๑ ตลอดทุกปีการศึกษาและทรงได้รับรางวัลคะแนนยอดเยี่ยมในวิชาต่าง
ๆ อยู่เสมอ อาทิเช่น รางวัลคะแนนยอดเยี่ยมวิชาภาษาฝรั่งเศส และวิชาภาษาไทย
เมื่อสำเร็จการศึกษาก็ทรงได้คะแนนยอดเยี่ยมเป็นที่ ๑ ของคณะอักษรศาสตร์
ทรงได้รับปริญญาบัตรอักษรศาสตรบัณฑิตเกียรตินิยมอันดับ ๑ เมื่อปีพุทธศักราช ๒๕๒๐
ทรงได้รับคะแนนเฉลี่ย ๓.๙๘ จากคะแนนเต็ม ๔ ทั้งทรงได้รับรางวัลเหรียญทองเรียนเยี่ยมตลอดหลักสูตรด้วย
ปัจจุบันทรงศึกษาต่อระดับปริญญาโท ทั้งที่คณะอักษรศาสตร์ จุฬาลงกรณมหาวิทยาลัย และที่คณะโบราณคดี
มหาวิทยาลัยศิลปากร  ทั้งนี้ ด้วยทรงตั้งพระหฤทัยแน่วแน่ที่จะทรงนำวิชาการที่ทรงศึกษาทั้งนั้นมาทำประโยชน์แก่แผ่นดิน

สมเด็จพระเจ้าลูกเธอ ได้ทรงพระอุตสาหะปฏิบัติกิจการอันเป็นประโยชน์แก่บ้านเมืองและประชาชนโดยอเนกประการได้โดยเสด็จพระราชดำเนินไปในการทรงเยี่ยมเยียนราษฎร
ตำรวจ ทหาร ในภูมิภาคต่าง ๆ อยู่เสมอ ทุกแห่งหนแม้ในท้องถิ่นทุรกันดารมีภยันตราย
ทำให้ทรงทราบถึงการดำเนินชีวิต ปัญหา และอุปสรรคความยากแค้นต่าง ๆ
ของบุคคลเหล่านั้นเป็นอย่างดี โดยปรกติจะทรงปราศรัยทักทายกับราษฎรอย่างสนิทสนม
ด้วยพระเมตตา ทำให้ราษฎรมีโอกาสที่จะกราบทูลถึงทุกข์สุขที่มีอยู่ได้ตามประสงค์
ทรงถือเป็นภาระที่จะบำบัดทุกข์บำรุงสุขตอบแทนบุญคุณเหล่าทหาร ตำรวจ และพลเรือน
ที่สละชีวิตและความสุขในการป้องกันประเทศชาติ ได้ทรงก่อตั้งมูลนิธิ
ซึ่งได้รับพระราชทานนามว่า มูลนิธิสายใจไทย ขึ้นสำหรับอนุเคราะห์ทหาร ตำรวจ
และพลเรือนที่บาดเจ็บ พิการ ในการปฏิบัติหน้าที่ป้องกันประเทศชาติ
ด้วยการดูแลให้ฝึกอาชีพ ตลอดจนดูแลช่วยเหลือครอบครัว ไม่ให้รู้สึกว่าถูกทอดทิ้ง
ทรงดำรงตำแหน่งองค์ประธานของมูลนิธิ และทรงควบคุมบริหารงานอย่างใกล้ชิด  ทั้งนี้ นับว่า ได้ทรงทำคุณประโยชน์ให้แก่บ้านเมืองและประชาชนในประการที่สำคัญประการหนึ่ง
ในด้านพัฒนาประเทศ ทรงสนพระหฤทัยในกิจการพัฒนาทุกแขนง ได้โดยเสด็จพระราชดำเนินไปทรงศึกษาและช่วยเหลือในกิจการโครงการตามพระราชดำริทุกโครงการทรงทำหน้าที่เป็นราชเลขานุการส่วนพระองค์
ทรงรับพระบรมราโชบายและพระราชดำริมาทรงดำเนินการสนองพระเดชพระคุณ
ทั้งในงานด้านเกษตร และด้านการบำบัดทุกข์บำรุงสุขของราษฎร
นับเป็นการดูแลสอดส่องพระราชกรณียกิจส่วนหนึ่งต่างพระเนตรพระกรรณ
ได้เสด็จไปทอดพระเนตรการพัฒนาประเทศของประเทศอิสราเอล โดยทรงรับเชิญเป็นอาคันตุกะของรัฐบาลอิสราเอล
และการพัฒนาประเทศของประเทศอิหร่าน โดยทรงรับเชิญเป็นพระอาคันตุกะของเจ้าหญิงฟาราห์นาซ
พระราชธิดาสมเด็จพระเจ้าชาห์แห่งอิหร่าน เมื่อเดือนเมษายน ศกนี้ ประเทศทั้งสองดังกล่าวนับว่าเป็นประเทศที่มีความเจริญก้าวหน้ามากในด้านการพัฒนาประเทศ
ผลจากการที่ได้ไปทอดพระเนตรกิจการต่าง ๆ
ของแต่ละประเทศย่อมนำมาใช้เป็นแนวทางช่วยในการพัฒนาประเทศไทยได้เป็นอย่างดี
ในด้านการพระศาสนา ก็ทรงมีพระหฤทัยมั่นคงในพระรัตนตรัย ทรงศึกษาและปฏิบัติธรรมในพระพุทธศาสนาโดยสม่ำเสมอตลอดมาตั้งแต่ยังทรงพระเยาว์
พร้อมทั้งทรงสนพระหฤทัยศึกษาหาความรู้ด้านพระพุทธศาสนาและศาสนาอื่นตลอดจนปรัชญาอย่างแตกฉาน
ในส่วนราชการในพระองค์ก็ได้สนองพระเดชพระคุณในพระราชภารกิจที่ทรงมอบหมายให้สำเร็จลุล่วงไปด้วยดี
สมพระราชประสงค์ เช่น เมื่อปีพุทธศักราช ๒๕๑๖ ทรงพระกรุณาโปรดเกล้าโปรดกระหม่อมให้เสด็จแทนพระองค์
ไปทรงร่วมในงานพิธีพระบรมศพ สมเด็จพระเจ้ากุสตัฟที่ ๖ อดอล์ฟ ที่กรุงสตอกโฮล์ม
ประเทศสวีเดน ก็ได้ทรงปฏิบัติพระภารกิจได้สำเร็จเรียบร้อยเป็นอย่างดี
สมเด็จพระเจ้าลูกเธอ พระองค์นี้ กอปรด้วยพระจรรยามารยาท
เพียบพร้อมด้วยคุณสมบัติแห่งขัตติยราชกุมารีทุกประการ เป็นที่รักใคร่นับถือ ยกย่องสรรเสริญพระเกียรติคุณกันอยู่โดยทั่วไป
บัดนี้ก็ทรงพระเจริญวัย สมบูรณ์ด้วยพระเกียรติคุณดังกล่าวมา
สมควรได้รับพระราชทานสถาปนาพระอิสริยยศและพระอิสริยศักดิ์ให้สูงขึ้น
ให้ทรงรับพระราชบัญชา และสัปตปฎลเศวตฉัตร เพื่อเป็นพระเกียรติประวัติสืบไปตามโบราณขัตติยราชประเพณี
จึงมีพระบรมราชโองการดำรัสสั่งให้สถาปนา
สมเด็จพระเจ้าลูกเธอ เจ้าฟ้าสิรินธรเทพรัตนสุดา กิติวัฒนาดุลโสภาคย์
เฉลิมพระนามตามที่จารึกในพระสุพรรณบัฏว่า สมเด็จพระเทพรัตนราชสุดา
เจ้าฟ้ามหาจักรีสิรินธร รัฐสีมาคุณากรปิยชาติ สยามบรมราชกุมารี
พระราชทานพรให้ทรงเจริญพระชนมมายุ พรรณ สุข พล ปฏิภาณ ธนสารสมบัติ พิพัฒมงคล
วิบุลศุภผล สกลเกียรติยศปรากฏมโหฬาร ตลอดจิรัฎฐิติกาลเทอญ

ประกาศ ณ วันที่ ๕ ธันวาคม พุทธศักราช ๒๕๒๐ เป็นปีที่ ๓๒
ในรัชกาลปัจจุบัน

ผู้รับสนองพระบรมราชโองการ
พลเอก เกรียงศักดิ์  ชมะนันทน์
นายกรัฐมนตรี

สุกัญญา/ผู้จัดทำ
๒๐ ตุลาคม ๒๕๕๒
นฤดล/ตรวจ
๒๒ ธันวาคม ๒๕๕๓

[๑] ราชกิจจานุเบกษา
เล่ม ๙๔/ตอนที่ ๑๓๑/ฉบับพิเศษ หน้า ๑/๒๑ ธันวาคม ๒๕๒๐